b'\n_START_ARTICLE_\nBalys Karvelis\n_START_SECTION_\nBiografija\n_START_PARAGRAPH_\nT\xc4\x97vas buvo mal\xc5\xabnininkas. 1921\xe2\x80\x931926\xc2\xa0m. mok\xc4\x97si U\xc5\xbepali\xc5\xb3 progimnazijoje, 1926\xe2\x80\x931931\xc2\xa0m. Deltuvos \xc5\xbeemesniosios technikos mokyklos Mechanikos skyriuje._NEWLINE_1931\xe2\x80\x931938\xc2\xa0m. dirbo Kaune, Plent\xc5\xb3 ir vandens keli\xc5\xb3 valdybos centrinio gara\xc5\xbeo mechaniku. Dirbdamas 1935\xc2\xa0m. baig\xc4\x97 Nidos sklandymo mokykl\xc4\x85, 1936\xc2\xa0m.\xc2\xa0\xe2\x80\x93 Lietuvos aeroklubo lak\xc5\xabn\xc5\xb3 mokykl\xc4\x85, \xc4\xafgijo civilin\xc4\x97s aviacijos lak\xc5\xabno i\xc5\xa1silavinim\xc4\x85._NEWLINE_1938\xc2\xa0m. suprojektavo ir pagamino sklandytuv\xc4\x85 BK-1 \xe2\x80\x9eVanagas\xe2\x80\x9c, su kuriuo dalyvavo Pirmojoje Lietuvos Tautin\xc4\x97je Olimpiadoje ir u\xc5\xbe\xc4\x97m\xc4\x97 septint\xc4\x85 viet\xc4\x85. 1938\xe2\x80\x931940\xc2\xa0m. dirbo Orinio susisiekimo direkcijoje dirbtuvi\xc5\xb3 ved\xc4\x97ju. Be to, dar dirbo Aeroklube sklandytuv\xc5\xb3 velkamojo skridimo instruktoriumi._NEWLINE_1939\xc2\xa0m. Auk\xc5\xa1tagiryje (\xc5\xa1alia Vilniaus) \xc4\xafsteigus S. Dariaus ir S. Gir\xc4\x97no sklandymo mokykl\xc4\x85, 1939\xe2\x80\x931940\xc2\xa0m. antrasis \xc5\xa1ios mokyklos vir\xc5\xa1ininkas ir vyriausiasis instruktorius, v\xc4\x97liau\xc2\xa0\xe2\x80\x93 instruktorius. \xc4\x8cia jis baig\xc4\x97 statyti ir 1941\xc2\xa0m. pavasar\xc4\xaf i\xc5\xa1band\xc4\x97 geros kokyb\xc4\x97s sklandytuv\xc4\x85 BK-2._NEWLINE_1941\xc2\xa0m. \xc4\xafsidarbino \xe2\x80\x9eAeroflote\xe2\x80\x9c motoristu. Antrojo pasaulinio karo prad\xc5\xbei\xc4\x85 sutiko b\xc5\xabdamas komandiruot\xc4\x97je Rygoje. 1942\xe2\x80\x931945\xc2\xa0m. dirbo Jakutsko (Rusija) Civilinio oro susisiekimo remonto dirbtuv\xc4\x97se meistru, taip pat skraid\xc4\x97 keleiviniais l\xc4\x97ktuvais JAK kaip borto mechanikas._NEWLINE_1945\xc2\xa0m. u\xc5\xbe bendravim\xc4\x85 su lietuviais tremtiniais nuteistas 9-iems metams. 1945\xe2\x80\x931950\xc2\xa0m. kaip politinis kalinys dirbo aukso kasyklose, v\xc4\x97liau mechanin\xc4\x97se dirbtuv\xc4\x97se. 1950\xe2\x80\x931954\xc2\xa0m. gyveno Sibire kaip tremtinys._NEWLINE_1954\xc2\xa0m. gr\xc4\xaf\xc5\xbeo \xc4\xaf Lietuv\xc4\x85. 1954\xe2\x80\x931958\xc2\xa0m. dirbo Kauno motor\xc5\xb3 remonto gamykloje \xc5\xa1altkalviu. Netrukus susisiek\xc4\x97 su sklandytojais, skraid\xc5\xbeiusiais Kulautuvoje, ir v\xc4\x97l \xc4\x97m\xc4\x97si sklandytuv\xc5\xb3 projektavimo. 1957\xc2\xa0m. Kaune pastatytas auk\xc5\xa1tos klas\xc4\x97s sklandytuvas BK-4 Kaunas. Juo sklandytojas Vytautas Dovydaitis 1958\xc2\xa0m. atliko pirm\xc4\x85j\xc4\xaf pokario metais perskridim\xc4\x85 ir \xc4\xafveik\xc4\x97 132\xc2\xa0km\xc2\xa0\xe2\x80\x93 nuo Poci\xc5\xabn\xc5\xb3 iki Anyk\xc5\xa1\xc4\x8di\xc5\xb3._NEWLINE_1958\xe2\x80\x931969\xc2\xa0m. dirbo Vilniuje, Projektavimo-konstravimo biuro eksperimentin\xc4\x97je gamykloje konstruktoriumi, k\xc5\xabr\xc4\x97 prietaisus ir \xc4\xafrankius stakli\xc5\xb3 pramonei. Laisvalaikiu darbavosi prie nauj\xc5\xb3 sklandytuv\xc5\xb3 projekt\xc5\xb3. 1959\xc2\xa0m. sukonstravo standartin\xc4\x97s klas\xc4\x97s sklandytuv\xc4\x85 BK-6 Neringa. Nuo 1960\xc2\xa0m. \xc5\xa1is sklandytuvas buvo gaminamas serijiniu b\xc5\xabdu Simferopolyje (Ukraina), juo apr\xc5\xabpindavo visus buvusios Soviet\xc5\xb3 S\xc4\x85jungos sklandymo klubus._NEWLINE_1968\xc2\xa0m. besilankant Le\xc5\xa1ne (Lenkija) vykusiame Pasaulio sklandymo \xc4\x8dempionate, gim\xc4\x97 id\xc4\x97ja ir Lietuvoje gaminti plastikinius sklandytuvus. 1969\xc2\xa0m. Prienuose \xc4\xafk\xc5\xabrus eksperimentines sportin\xc4\x97s aviacijos dirbtuves (v\xc4\x97liau\xc2\xa0\xe2\x80\x93 Eksperimentin\xc4\x97 sportin\xc4\x97s aviacijos gamykla), 1969\xe2\x80\x931982\xc2\xa0m. dirbo \xc5\xa1ioje gamykloje vyriausiuoju konstruktoriumi, kol i\xc5\xa1\xc4\x97jo \xc4\xaf pensij\xc4\x85. \xc4\xaemon\xc4\x97je, vadovaujant konstruktoriui B. Karveliui, 1972\xc2\xa0m. buvo prad\xc4\x97ti gaminti sklandytuvai i\xc5\xa1 stiklaplas\xc4\x8dio. 1972\xc2\xa0m. gruod\xc5\xbeio 8 d. \xc4\xaf padang\xc4\x99 pakilo pirmasis Soviet\xc5\xb3 S\xc4\x85jungoje plastikinis sklandytuvas BK-7 Lietuva. 1975\xc2\xa0m. sukurtas patobulintas variantas BK-7A.'